《二郎神 登燕子矶秋眺》
明代·朱一是

岷峨万里，见渺渺、水流东去。指远近关山，参差宫阙，起灭长空烟雾。

南望沧溟天边影，辨不出、微茫尽处。叹三楚英雄，六朝王霸，消沉无数。

从古。长江天堑，飞艎难渡。自玉树歌残，金莲舞罢，倏忽飞乌走免。

燕子堂前，凤凰台畔，冷落丹枫白露。但坐看、狎鸥随浪，渔父扁舟朝暮。

作者简介：明末清初浙江海宁人，字近修，号欠庵。明崇祯十五年举人。入清不仕，欲为僧，为弟子所阻。早有才名，本未学画，随意为之，亦有可观。有《为可堂集》。